Document ID: 32006R1851

ΚΑΝΟΝΙΣΜΌΣ (ΕΚ) αριθ. 1851/2006 ΤΗΣ ΕΠΙΤΡΟΠΉΣ
της 14ης Δεκεμβρίου 2006
σχετικά με την τροποποίηση του παραρτήματος Ι του κανονισμού (ΕΟΚ) αριθ. 2092/91 του Συμβουλίου όσον αφορά την κατανάλωση συμβατικών ζωοτροφών κατά τις περιόδους εποχικής μετακίνησης των ζώων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (1), και ιδίως το άρθρο 13 δεύτερη περίπτωση,
Εκτιμώντας τα ακόλουθα:
(1)
Οι κανόνες βιολογικής κτηνοτροφικής παραγωγής, που ορίζονται στο παράρτημα Ι μέρος Β του κανονισμού (ΕΟΚ) αριθ. 2092/91, περιλαμβάνουν κανόνες για την εκτροφή των ζώων που πρέπει να εφαρμόζονται καθ’ όλη τη διάρκεια της ζωής τους.
(2)
Η ευρεία χρησιμοποίηση των βοσκοτόπων είναι μία από τις βασικές αρχές της βιολογικής κτηνοτροφίας.
(3)
Σε ορισμένα κράτη μέλη, η χρησιμοποίηση βοσκοτόπων σε εκτάσεις βιολογικής καλλιέργειας συνδυάζεται με το παραδοσιακό σύστημα της εποχικής μετακίνησης των ζώων. Όταν κατά την περίοδο της εποχικής μετακίνησης τα ζώα οδηγούνται (χωρίς όχημα) από ένα βοσκότοπο σε άλλο, διασχίζουν συμβατικούς βοσκοτόπους όπου και βόσκουν τόσο κατά τη διαδρομή προς και από τις περιοχές της εποχικής μετακίνησης όσο και κατά τη διαδρομή τους μεταξύ των διαφόρων βοσκοτόπων που χρησιμοποιούνται για την εποχική μετακίνηση.
(4)
Κρίνεται αναγκαίο να εξασφαλιστεί ότι μπορεί να συνεχιστεί η εποχική μετακίνηση των ζώων βιολογικής εκτροφής ακόμη και εάν τα ζώα καταναλώνουν μια ορισμένη ποσότητα συμβατικών ακατέργαστων χορτονομών.
(5)
Ως εκ τούτου, ο κανονισμός (ΕΟΚ) αριθ. 2092/91 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε βάσει του άρθρου 14 του κανονισμού (ΕΟΚ) αριθ. 2092/91,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα Ι μέρος Β του κανονισμού (ΕΟΚ) αριθ. 2092/91 παρεμβάλλεται το ακόλουθο σημείο 4.10:
«4.10.
Κατά παρέκκλιση του σημείου 4.13, κατά την περίοδο της εποχικής μετακίνησης τα ζώα μπορούν να βόσκουν σε συμβατικές εκτάσεις όταν μετακινούνται από ένα βοσκότοπο σε άλλο. Η κατανάλωση συμβατικών ζωοτροφών, με τη ßόσκηση χόρτου ή άλλων φυτών στη διάρκεια της περιόδου αυτής δεν πρέπει να υπερβαίνει το 10 % του συνολικού σιτηρεσίου ανά έτος. Το εν λόγω αριθμητικό στοιχείο υπολογίζεται ως ποσοστό της ξηράς ουσίας των ζωοτροφών γεωργικής προέλευσης.»
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Δεκεμβρίου 2006.

Labels: 6